和葉聖予山中韻
作者：王柏
朝代：宋

paragraphs: 赤脚忙晨炊，掉臂會清招。
相如僮御盛，浩然韁轡調。
遥指白雲邊，乘興尋夷巢。
古殿金碧悄，玄冠綵翠銷。
怪石壯熊卧，老樹蟠龍腰。
清陰團野色，習習生凉飆。
懸崖斜斷處，槎木成飛橋。
刺膚起霞暈，小小飛蚊驕。
日長詩思渴，香冽供山瓢。
清狂驚四座，浩氣摩丹霄。
書岩苔礙筆，題葉攀柔條。
語默任人意，無庸發輕嘲。